Temeljem članka 3. st.1. Uredbe (EU) 2016/679 Europskog parlamenta i vijeća od 27. travnja 2016. (dalje u tekstu: Uredba) te članka 54. st.1. al.1. Statuta Općine Promina („Službeni vjesnik Šibensko-kninske županije“ br. 2/18, 7/18), a u skladu s pozitivnim propisima međunarodnog i nacionalnog zakonodavstva kojima je normiran sustav zaštite osobnih podataka, općinsko vijeće Općine Promina, na 10. sjednici dana 14. studenog 2018. god. donosi

**PRAVILNIK**

**o zaštiti osobnih podataka**

**OPĆE ODREDBE**

Članak 1.

Ovim se Pravilnikom uređuju pravila povezana sa zaštitom pojedinaca u pogledu obrade osobnih podataka koji čine dio sustava pohrane, ili su namijenjeni da budu dio sustava pohrane i pravila povezana sa slobodnim kretanjem osobnih podataka.

Članak 2.

U skladu s Uredbom pojedini izrazi u ovom Pravilniku imaju sljedeće značenje:

1. „osobni podaci” su svi podaci koji se odnose na pojedinca čiji je identitet utvrđen ili se može utvrditi (,,ispitanik“); pojedinac čiji se identitet može utvrditi je osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca
2. „obrada” označava svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje;
3. „sustav pohrane” podrazumijeva svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi
4. „voditelj obrade” je fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhu i sredstva obrade osobnih podataka; kad su svrhe i sredstva takve obrade utvrđeni pravom EU ili države članice, voditelj obrade ili posebni kriteriji za njegovo imenovanje mogu se predvidjeti pravom EU ili pravom države članice;
5. „izvršitelj obrade” je fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade;
6. „primatelj” je fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana,
7. „treća strana“ je fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade;
8. „privola” ispitanika znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose;
9. „ograničavanje obrade” podrazumijeva označavanje pohranjenih osobnih podataka s ciljem ograničavanja njihove obrade u budućnosti
10. „povreda osobnih podataka” znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

Članak 3.

Osobne podatke fizičkih osoba Općina je dužna obrađivati zakonito, pošteno i transparentno.

Obrađuju se samo primjereni i relevantni osobni podaci i to isključivo u posebne, izričite i zakonite svrhe, na način koji je u skladu sa svrhom.

Osobni podaci koje Općina obrađuje moraju biti točni te se po potrebi ažuriraju.

Osobni podaci koji nisu točni bez odlaganja se brišu ili ispravljaju.

Osobni podaci obrađuju se primjenom odgovarajućih tehničkih i organizacijskih mjera isključivo na način kojim se osigurava njihova odgovarajuća sigurnost, uključujući zaštitu od neovlaštene ili nezakonite obrade, te od slučajnog gubitka, uništenja ili oštećenja.

Osobni podaci čuvaju se samo onoliko dugo koliko je potrebno radi svrhe u koju se obrađuju.

Iznimno, osobni podaci mogu se pohraniti i na duža razdoblja, ali samo ako će se obrađivati isključivo u svrhu arhiviranja u javnom interesu, znanstvenog ili povijesnog istraživanja ili u statističke svrhe.

**PRIKUPLJANJE I| OBRADA OSOBNIH PODATAKA**

Članak 4.

U slučajevima kada to određuje zakon ili kada to zahtijevaju potrebe obavljanja poslova iz nadležnosti Općine a zakon dopušta, općinski načelnik utvrđuje svrhu i način obrade podataka, te uspostavlja zbirku osobnih podataka kao strukturirani skup osobnih podataka koji je dostupan prema posebnim kriterijima.

Članak 5.

Pročelnik Jedinstvenog upravnog odjela dužan je prije poduzimanja bilo kakvih aktivnosti obrade osobnih podataka obavijestiti općinskog načelnika o potrebi uspostave zbirke osobnih podataka u djelokrugu rada za koji je nadležan.

Uz obavijest o potrebi uspostave zbirke, pročelnik je dužan navesti temeljne informacije o zbirci:

1. naziv zbirke
2. naziv, odnosno ime izvršitelja obrade, sjedište i oznaku ugovora o obavljanju usluga obrade podataka, ukoliko treća osoba u ime Općine obavlja poslove obrade osobnih podataka
3. svrhu obrade
4. pravni temelj uspostave zbirke podataka
5. ima li ispitanik obvezu pružanja osobnih podataka
6. kategorije osoba na koje se podaci odnose
7. vrste podataka sadržanih u zbirci podataka
8. izvor i način dobivanja informacija
9. način čuvanja podataka
10. vremensko razdoblje čuvanja i uporabe podataka, ili, ako to nije moguće, kriterije kojima se utvrdilo to razdoblje,
11. osobno ime, odnosno naziv primatelja zbirke, odnosno osobe kojoj se osobni podaci otkrivaju, njegovu adresu, odnosno sjedište
12. naznaku poduzetih mjera zaštite osobnih podataka.

Članak 6.

Općina osobne podatke obrađuje ako je ispunjen najmanje jedan od sljedećih uvjeta:

1. da je ispitanik dao privolu za obradu svojih osobnih podataka u jednu ili više posebnih svrha;
2. da je obrada neophodna za rješavanje predmeta ili ugovora u kojem je ispitanik stranka ili kako bi se poduzele radnje na zahtjev ispitanika;
3. da je obrada neophodna radi poštivanja pravnih obveza Općine;
4. da je obrada neophodna da bi se zaštitili ključni interesi ispitanika ili druge fizičke osobe;
5. da je obrada neophodna za izvršavanje zadaće od javnog interesa ili pri izvršavanju službene ovlasti Općine;
6. da je obrada neophodna za ostvarivanje legitimnih interesa Općine ili treće strane, osim kad su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

Članak 7.

Privola kojom ispitanik Općini daje pristanak za obradu osobnih podataka koji se na njega odnose mora biti dobrovoljna, u pisanom obliku, dana lako razumljivim, jasnim i jednostavnim jezikom, s jasno naznačenom svrhom za koju se daje i bez nepoštenih uvjeta.

Ako se radi o obradi osobnih podataka djeteta mlađeg od 16 godina, privolu na način opisan u stavku 1. ovog članka daje nositelj roditeljske odgovornosti nad djetetom (roditelj ili zakonski skrbnik djeteta).

Članak 8.

U postupku obrade osobnih podataka Općina je dužna ispitaniku na odgovarajući način (pisanim putem ili usmeno) pružiti sve informacije vezane uz obradu njegovih osobnih podataka, a osobito o svrsi obrade, pravnoj osnovi za obradu, legitimnim interesima Općine, namjeri predaje osobnih podataka trećim osobama, razdoblju u kojem će osobni podaci biti pohranjeni, o pravu ispitanika na pristup osobnim podacima te na ispravak ili brisanje osobnih podataka i ograničavanje obrade, o pravu na ulaganje prigovora i dr.

Članak 9.

Kad osobne podatke koji se odnose na ispitanika Općina prikuplja neposredno od ispitanika, u trenutku prikupljanja dužna mu je na odgovarajući način (pisanim putem ili usmeno) dati sljedeće informacije:

1. kontakt podatke Općine i ovlaštene osobe
2. kontakt podatke službenika za zaštitu osobnih podataka
3. o svrsi obrade radi koje se prikupljaju kao i pravnoj osnovi za obradu
4. je li obrada neophodna za ostvarivanje legitimnih interesa Općine ili treće strane
5. podatak o primateljima ili kategorijama primatelja osobnih podataka, ako ih ima
6. da li Općina namjerava osobne podatke prenijeti trećoj zemlji ili međunarodnoj organizaciji, sukladno zakonodavnoj regulativi
7. o razdoblju u kojem će osobni podaci biti pohranjeni ili, ako to nije moguće, kriterijima kojima se utvrđuje to razdoblje
8. pravu ispitanika da od Općine zatraži pristup svojim osobnim podacima, njihov ispravak ili brisanje, ograničavanje obrade kao i o pravu na ulaganje prigovora na obradu takvih podataka te pravu na prenosivost podataka
9. ako se obrada temelji na privoli ispitanika za obradu njegovih osobnih podataka, ili izričitoj privoli za obradu posebnih kategorija osobnih podataka (rasnom ili etničkom podrijetlu, vjerskim ili filozofskim uvjerenjima i dr.), o pravu da u bilo kojem trenutku povuče privolu, a da to ne utječe na zakonitost obrade koja se temeljila na privoli prije nego što je povučena
10. pravu na podnošenje prigovora Agenciji za zaštitu osobnih podataka kao nadzornom tijelu;
11. je li pružanje osobnih podataka koji se prikupljaju zakonska ili ugovorna obveza ili uvjet nužan za rješavanje predmeta, te ima li ispitanik obvezu pružanja osobnih podataka i koje su moguće posljedice ako se takvi podaci ne pruže i dr.

Ako Općina namjerava dodatno obrađivati osobne podatke u svrhu koja je različita od one za koju su osobni podaci prikupljeni, dužna je prije dodatne obrade ispitaniku pružiti informacije o toj drugoj svrsi kao i sve druge relevantne informacije.

Članak 10.

Ako osobni podaci nisu dobiveni neposredno od ispitanika, Općina je dužna ispitaniku najkasnije u roku od jednog mjeseca pružiti informaciju o kategoriji osobnih podataka o kojima je riječ, te izvoru osobnih podataka, odnosno dolaze li iz javno dostupnih izvora.

Članak 11.

Općina nije u obvezi dati ispitaniku informacije iz članka 9. u sljedećim slučajevima

1. ako ispitanik već posjeduje te informacije
2. ako je davanje takvih informacija nemoguće ili bi predstavljalo nesrazmjerni teret za Općinu, u kojem slučaju je Općina dužna poduzeti odgovarajuće mjere zaštite prava i sloboda te legitimnih interesa ispitanika, među ostalim objavljivanjem informacija putem službene web stranice Općine
3. ako je dobivanje ili otkrivanje podataka izrijekom propisano pozitivnim zakonskim propisima koji predviđaju odgovarajuće mjere zaštite legitimnih interesa ispitanika
4. ako osobni podaci moraju ostati povjerljivi u skladu s obvezom čuvanja profesionalne tajne.

Članak 12.

Informacije ispitaniku pružaju službenici Jedinstvenog upravnog odjela Općine ovlašteni za prikupljanje podataka, pri prvom kontaktu s njim, u trenutku prikupljanja osobnih podataka.

**SUSTAV POHRANE OSOBNIH PODATAKA**

Članak 13.

Općina prikuplja i obrađuje sljedeće vrste osobnih podataka:

* o članovima općinskog vijeća, općinskom načelniku i zamjeniku općinskog načelnika
* o pročelniku, službenicima i namještenicima Jedinstvenog upravnog odjela
* o kandidatima koji sudjeluju u natječajnom postupku za zasnivanje radnog odnosa
* o drugim fizičkim osobama temeljem ovlasti utvrđene pozitivnim zakonskim propisima.

Članak 14.

Za osobne podatke koje prikuplja i obrađuje, Općina vodi evidenciju aktivnosti obrade koja sadrži sljedeće podatke:

* naziv i kontakt podatke Općine, ime i kontakt podatke općinskog načelnika i službenika za zaštitu osobnih podataka
* svrhu obrade
* opis kategorija ispitanika i kategorija osobnih podataka;
* kategorije primatelja kojima su osobni podaci otkriveni ili će im biti otkriveni
* predviđene rokove za brisanje različitih kategorija podataka
* opći opis tehničkih i organizacijskih sigurnosnih mjera za zaštitu osobnih podataka.

Članak 15.

Osobe zadužene za obradu i prikupljanje osobnih podataka utvrđene su Pravilnikom o unutarnjem redu Općine Promina.

**PRAVA ISPITANIKA I| ZAŠTITA PRAVA**

Članak 16.

Zabranjena je obrada osobnih podataka koji otkrivaju rasno ili etničko podrijetlo, politička mišljenja, vjerska ili filozofska uvjerenja ili članstvo u sindikatu te obrada genetskih podataka i biometrijskih podataka u svrhu jedinstvene identifikacije pojedinca, kao i podataka koji se odnose na zdravlje, spolni život ili seksualnu orjentaciju pojedinca.

Zabrana iz st.1. ovog članka ne primjenjuje se:

* ako je ispitanik dao izričitu privolu za obradu tih osobnih podataka za jednu ili više određenih svrha, osim ako je pravom EU ili pozitivnim propisima RH propisano da ispitanik ne može ukinuti tu zabranu
* ako je obrada nužna za potrebe izvršavanja obveza i ostvarivanja posebnih prava Općine ili ispitanika u području radnog prava i prava o socijalnoj sigurnosti te socijalnoj zaštiti u mjeri u kojoj je to odobreno pravom EU ili pozitivnim propisima RH koji propisuju odgovarajuće zaštitne mjere za temeljna prava i interese ispitanika
* ako je obrada nužna za zaštitu životno važnih interesa ispitanika ili drugog pojedinca a ispitanik fizički ili pravno nije u mogućnosti dati privolu
* ako se obrada odnosi na osobne podatke za koje je očito da ih je objavio ispitanik
* ako je obrada neophodna za postavljanje, ostvarivanje ili obranu pravnih zahtjeva
* ako je obrada neophodna za ostvarivanje značajnog javnog interesa na temelju prava EU ili prava RH koje je razmjerno željenom cilju, te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika
* ako je obrada neophodna u svrhu preventivne medicine ili medicine rada radi procjene radne sposobnosti zaposlenika, medicinske dijagnoze, pružanja zdravstvene ili socijalne skrbi, ili radi upravljanja zdravstvenim ili socijalnim sustavima i uslugama na temelju prava EU ili prava RH te u skladu s uvjetima i zaštitnim mjerama, pod uvjetom da te podatke obrađuje stručno tijelo, ili se podaci obrađuju pod odgovornošću stručnog ili drugog tijela koje podliježe obvezi čuvanja poslovne tajne sukladno pravu EU, ili pravu RH ili pravilima koja su odredila nadležna tijela RH
* ako je obrada neophodna za ostvarivanje javnog interesa u području javnog zdravlja na temelju prava EU ili prava RH kojim se propisuju odgovarajuće i posebne mjere za zaštitu prava i sloboda ispitanika, a posebno čuvanje profesionalne tajne
* ako je obrada neophodna u svrhu arhiviranja u javnom interesu, u svrhe znanstvenog ili povijesnog istraživanja ili u statističke svrhe na temelju prava EU ili prava RH koje je razmjerno cilju koji se nastoji postići, te kojim se poštuje bit prava na zaštitu podataka i osiguravaju prikladne i posebne mjere za zaštitu temeljnih prava i interesa ispitanika.

**Pravo ispitanika na pristup**

Članak 17.

Ispitanik ima pravo dobiti od Općine potvrdu obrađuju li se njegovi osobni podaci te, ako se obrađuju, ima pravo pristupa tim osobnim podacima i kao i pravo na sljedeće informacije:

1. svrsi obrade njegovih osobnih podataka
2. kategorijama osobnih podataka koji se obrađuju
3. primateljima ili kategorijama primatelja kojima su osobni podaci otkriveni ili će im biti otkriveni, osobito primateljima u trećim zemljama ili međunarodnim organizacijama
4. predviđenom razdoblju u kojem će osobni podaci biti pohranjeni ili, ako to nije moguće, kriterijima koji se koriste za utvrđivanje tog razdoblja
5. o pravu da od Općine zatraži ispravak ili brisanje osobnih podataka ili ograničavanje obrade svojih osobnih podataka, i pravu na prigovor na takvu obradu;
6. o pravu na podnosenje pritužbe nadzornom tijelu
7. ako se osobni podaci ne prikupljaju od ispitanika, o njihovu izvoru
8. ako se osobni podaci prenose u treću zemlju ili međunarodnu organizaciju, o odgovarajućim zaštitnim mjerama koje se odnose na prijenos.

Članak 18.

Općina je dužna ispitaniku odmah, a najkasnije u roku mjesec dana od dana podnošenja zahtjeva, bez naknade osigurati kopiju osobnih podataka koje obrađuje, a odnose se na njega.

Ako ispitanik zatraži dodatne kopije, Općina mu može naplatiti naknadu u visini nastalih troškova.

Ako ispitanik podnese zahtjev elektroničkim putem, informacije mu se dostavljaju istim putem, osim ako zatraži drugačije.

**Pravo na ispravak**

Članak 19.

Ispitanik ima pravo od Općine zatražiti i bez odlaganja dobiti ispravak netočnih osobnih podataka koji se na njega odnose, kao i, uzimajući u obzir svrhu obrade, dopuniti nepotpune osobne podatke, među ostalim i davanjem dodatne izjave.

**Pravo na brisanje (,,pravo na zaborav”)**

Članak 20.

Ispitanik ima pravo od Općine zatražiti i bez odlaganja ishoditi brisanje osobnih podataka koji se na njega odnose ako je ispunjen neki od sljedećih uvjeta:

1. ako ti podaci više nisu neophodni za svrhu za koju su prikupljeni ili na drugi način obrađeni
2. ako ispitanik povuče privolu kada se obrada temelji na njegovoj privoli i ako ne postoji druga pravna osnova za obradu
3. ako ispitanik uloži prigovor na obradu podataka koja se temelji na njegovoj privoli, ili koja je izvršena radi potreba Općine ili treće strane, ako ti legitimni razlozi za obradu nisu jači od prava ispitanika na zaštitu osobnih podataka
4. ako su osobni podaci nezakonito obrađeni
5. ako se osobni podaci moraju brisati u skladu s pozitivnim zakonskim propisima koje je Općina dužna primijeniti
6. ako su osobni podaci prikupljeni u vezi s ponudom internetskih usluga djetetu mlađem od 16 god.

Članak 21.

Pravo na brisanje ne primjenjuje se u sljedećim slučajevima

1. ako je obrada neophodna radi ostvarivanja prava na slobodu izražavanja i informiranja
2. ako se obrada zahtijeva pravom EU ili pozitivnim propisima RH, ili je neophodna za izvršavanje zadaće od javnog interesa, ili za izvršavanje ovlasti Općine
3. ako je neophodna zbog ostvarivanja javnog interesa u području javnog zdravlja
4. ako je neophodna za svrhu arhiviranja u javnom interesu, u svrhu znanstvenog ili povijesnog istraživanja ili u statističke svrhe
5. ako je neophodna radi postavljanja, ostvarivanja ili obrane pravnih zahtjeva.

**Pravo na ograničenje obrade**

Članak 22.

Ispitanik ima pravo od Općine ishoditi ograničenje obrade

1. ako osporava točnost osobnih podataka - na razdoblje kojim se Općini omogućava provjera točnosti prikupljenih osobnih podataka;
2. ako je obrada nezakonita i ispitanik se protivi brisanju osobnih podataka te umjesto toga traži ograničenje njihove uporabe;
3. ako Općina više ne treba osobne podatke za potrebe obrade, ali ih ispitanik traži radi postavljanja, ostvarivanja ili obrane pravnih zahtjeva;
4. ako je ispitanik uložio prigovor na obradu podataka koja se temelji na njegovoj privoli, ili je nužna za legitimne interese Općine ili treće strane, a ne postoje jači legitimni razlozi za obradu

Ako je obrada ograničena, osobni podaci smiju se obrađivati samo uz privolu ispitanika, uz iznimku pohrane, postavljanja, ostvarivanja ili obrane pravnih zahtjeva ili zaštite prava druge fizičke ili pravne osobe odnosno javnog interesa EU ili RH.

Ispitanika koji je ishodio ograničenje obrade Općina je dužna izvijestiti prije nego ograničenje bude ukinuto.

**Pravo na prenosivost podataka**

Članak 23.

Ispitanik ima pravo zatražiti i primiti osobne podatke koji se odnose na njega, a koje je dao Općini, te ima pravo prenijeti te podatke drugom voditelju obrade bez ometanja od strane Općine

* ako se obrada temelji na privoli ili je nužna za izvršenje ugovora u kojem je ispitanik stranka ili kako bi se poduzele radnje na zahtjev ispitanika,
* ako se obrada provodi automatiziranim putem.

**Pravo na prigovor**

Članak 24.

Ispitanik ima pravo na temelju svoje posebne situacije u svakom trenutku uložiti prigovor na obradu osobnih podataka koja se temelji na njegovoj privoli, ili je nužna za legitimne interese Općine ili treće strane.

Općina nakon prigovora ne smije obrađivati osobne podatke osim ako dokaže da postoje uvjerljivi legitimni razlozi za obradu koji nadilaze interese, prava i slobode ispitanika, ili radi postavljanja, ostvarivanja ili obrane pravnih zahtjeva.

Općina je ispitaniku dužna izričito skrenuti pozornost na pravo na prigovor najkasnije prilikom prve komunikacije s njim.

Članak 25.

Općina je ispitaniku na njegov zahtjev bez odlaganja dužna pružiti informacije o poduzetim radnjama vezanim uz prava iz ovog Pravilnika, a najkasnije u roku od mjesec dana od zaprimanja zahtjeva. Taj rok se prema potrebi može produljiti za dodatna dva mjeseca, u kojem slučaju je Općina dužna obavijestiti ispitanika o svakom takvom produljenju u roku mjesec dana od zaprimanja zahtjeva, zajedno s razlozima odgađanja. Ako ispitanik podnese zahtjev elektroničkim putem, informacije se pružaju istim putem, osim ako ispitanik zatraži drugačije.

Ako Općina ne postupi po zahtjevu ispitanika, dužna ga je bez odlaganja, a najkasnije mjesec dana od primitka zahtjeva, izvijestiti o razlozima zbog kojih nije postupila po zahtjevu i o mogućnosti podnošenja pritužbe Agenciji za zaštitu osobnih podataka te o mogućnosti ulaganja pravnog lijeka.

Članak 26.

Općina može, na temelju pisanog ugovora, pojedine poslove u svezi s obradom osobnih podataka u okvirima svog djelokruga povjeriti drugoj fizičkoj ili pravnoj osobi (u daljnjem tekstu: izvršitelj obrade).

Poslovi u svezi s obradom osobnih podataka mogu se povjeriti samo izvršitelju obrade koji je registriran za obavljanje takve djelatnosti i koji osigurava dovoljna jamstva u pogledu ostvarivanja odgovarajućih mjera zaštite osobnih podataka.

Ugovorom iz prethodnog stavka ovog članka uređuju se međusobna prava i obveze ugovornih strana, a osobito se obvezuje izvršitelja obrade

* da obavlja poslove samo na temelju naloga i uputa Općine,
* da osobne podatke ne smije davati na korištenje drugim primateljima, niti ih smije obrađivati za bilo koju drugu svrhu osim ugovorene,
* da osigura provođenje odgovarajućih tehničkih, organizacijskih i kadrovskih mjera zastite osobnih podataka sukladno zakonskim odredbama.

**SIGURNOST OSOBNIH PODATAKA**

Članak 27.

Općina provodi odgovarajuće tehničke i organizacijske mjere kako bi osigurala odgovarajuću razinu sigurnosti osobnih podataka.

U slučaju povrede osobnih podataka Općina je dužna, ako je moguće najkasnije u roku 72 sata od saznanja za povredu izvijestiti Agenciju za zaštitu osobnih podataka, osim ako nije vjerojatno da će povreda prouzročiti rizik za prava i slobode pojedinaca. Ako se s izvješćivanjem zakasni, uz izvještaj se Agenciji dostavljaju i razlozi kašnjenja.

U slučaju povrede osobnih podataka koja će vjerojatno prouzročiti visok rizik za prava i slobode pojedinaca, Općina je dužna bez odlaganja obavijestiti ispitanika o povredi, osim ako bi takvo postupanje zahtijevalo nesrazmjeran napor, u kojem slučaju je Općina javnom objavom na web stranicama ili sličnom mjerom dužna obavijestiti ispitanike na jednako djelotvoran način.

**SLUŽBENIK ZA ZAŠTITU OSOBNIH PODATAKA**

Članak 28.

Općinski načelnik posebnom će odlukom imenovati službenika za zaštitu osobnih podataka i o tome izvijestiti Agenciju za zaštitu osobnih podataka u roku od mjesec dana od donošenja odluke o imenovanju, a službene kontakt podatke službenika za zaštitu osobnih podataka učiniti javno dostupnim objavom na web stranici Općine [www.promina.hr](http://www.promina.hr).

Članak 29.

Službenik za zaštitu osobnih podataka obavlja sljedeće zadaće:

* informira i savjetuje voditelja obrade ili izvršitelja obrade te službenike koji obavljaju obradu o njihovim obvezama u vezi sa zaštitom osobnih podataka;
* prati poštivanje pozitivnih propisa o zaštiti osobnih podataka i politiku voditelja obrade ili izvršitelja obrade u odnosu na tu zaštitu, uključujući raspodjelu odgovornosti, podizanje svijesti i osposobljavanje službenika koji sudjeluju postupcima obrade te povezane revizije;
* pruža savjete, kada je to zatraženo, u pogledu procjene učinka na zaštitu podataka i praćenje njezina izvršavanja,
* surađuje s nadzornim tijelom;
* djeluje kao kontaktna točka za nadzorno tijelo o pitanjima u pogledu obrade.

Službenik za zaštitu osobnih podataka pri obavljanju svojih zadaća dužan je voditi računa o riziku povezanom s postupcima obrade i pri tom uzeti u obzir prirodu, opseg, kontekst i svrhe obrade.

**ODGOVORNOST PROČELNIKA JEDINSTVENOG UPRAVNOG ODJELA**

Članak 30.

Pročelnik Jedinstvenog upravnog odjela Općine Promina, u okviru djelokruga rada za koji je nadležan, uz dužnost pravovremenog obavještavanja općinskog načelnika o potrebi uspostave zbirke osobnih podataka, vodi brigu o zakonitosti obrade osobnih podataka, upoznaje sve službenike koji rade na obradi osobnih podataka s njihovim zakonskim obvezama u svrhu zaštite osobnih podataka, te omogućava ostvarivanje prava ispitanika utvrdena ovim Pravilnikom.

**ODGOVORNOST SLUŽBENIKA U OBRADI OSOBNIH PODATAKA**

Članak 31.

Svi službenici Jedinstvenog upravnog odjela Općine koji obrađuju osobne podatke dužni su potpisati izjavu o povjerljivosti. Obrazac Izjave o povjerljivosti čini sastavni dio ovoga Pravilnika.

Povreda obveze povjerljivosti i zaštite osobnih podataka fizičkih osoba predstavlja tešku povredu radne obveze.

**PRIJELAZNE I ZAVRŠNE ODREDBE**

Članak 32.

Ovaj Pravilnik stupa na snagu osmog dana od dana objave u Službenom vjesniku Šibensko-kninske županije.

KLASA: 030-08/18-01/1

URBROJ: 2182/09-18-1

Oklaj, 14. studenog 2018. god.

OPĆINSKO VIJEĆE

OPĆINE PROMINA

Predsjednica:

Davorka Bronić